b'\n_START_ARTICLE_\n\xc4\x8carostrelec\n_START_PARAGRAPH_\n\xc4\x8carostrelec (nem. Der Freisch\xc3\xbctz) je ljudska romanti\xc4\x8dna opera v treh dejanjih Carla Marie von Webra. Krstna izvedba je bila leta 18. junija 1821 v Berlinu, dirigiral je skladatelj sam, v Sloveniji pa leta 1893. Libreto je napisal Friedrich Kind po zgodbi Apel in Laun iz Knjige o strahovih. Najbolj znana odlomka iz opere sta uvertura in tenorska arija Maxa. \xc4\x8carostrelec je dolgo veljal za najpriljubljenej\xc5\xa1o nem\xc5\xa1ko romanti\xc4\x8dno opero pri nas.\n_START_SECTION_\nVsebina\n_START_PARAGRAPH_\nGodi se na \xc4\x8ce\xc5\xa1kem po tridesetletni vojni.\n_START_SECTION_\nPrvo dejanje\n_START_PARAGRAPH_\nLovec, ki ho\xc4\x8de postati naslednik kne\xc5\xbejega gozdarja Kuna, mora po starem obi\xc4\x8daju prestati\xc2\xa0\xc2\xbbposkusni strel\xc2\xab\xc2\xa0in \xc5\xa1ele kot zmagovalec se sme poro\xc4\x8diti z izvoljeno deklico. Mladi lovec Maks si ho\xc4\x8de na ta na\xc4\x8din ustvariti dru\xc5\xbeino z gozdarjevo h\xc4\x8derjo Agato. Toda na predve\xc4\x8der preizku\xc5\xa1nje pri streljanju ne zmaga Maks, temve\xc4\x8d kmet Kilian. Ga\xc5\xa1per, ki je zapisal svojo du\xc5\xa1o vragu, da obupanemu Maksu \xc4\x8darobno kroglo, s katero ustreli orla z no\xc4\x8dnega neba. Pregovori ga tudi, naj pride v Vol\xc4\x8djo brezen, kjer bosta vlila s pomo\xc4\x8djo divjega lovca Samiela nove \xc4\x8darobne krogle. Te naj pomagajo Maksu do sre\xc4\x8de, a po Ga\xc5\xa1perjevi temni nameri naj ga uni\xc4\x8dijo.\n_START_SECTION_\nDrugo dejanje\n_START_PARAGRAPH_\nAn\xc4\x8dka preganja Agati, ki je v skrbeh zaradi Maksa, oto\xc5\xbenost z veselim govorjenjem. Pri njiju se oglasi Maks, ki je na poti v Vol\xc4\x8djo brezen, saj mora tja po lovski plen. Agata se boji zanj zaradi zloglasnega kraja, a Maks je vznemirjen zaradi skrivnosti, ki jo skriva pred njo. Kon\xc4\x8dno se odtrga od deklet in se poda na usodno pot._NEWLINE_Ga\xc5\xa1per prikli\xc4\x8de v Vol\xc4\x8dji brezni Samiela in mu obljubi za svojo re\xc5\xa1itev Maksovo du\xc5\xa1o. Nato pride Maks, ki ga niti prikazen njegove matere niti Agatina pojava ne moreta odvrniti od namena. Z Ga\xc5\xa1perjem vlijeta \xc4\x8darobne krogle. \xc5\xa0est jih bo zadelo cilj, a sedma je v oblasti vragove volje.\n_START_SECTION_\nTretje dejanje\n_START_PARAGRAPH_\nMaks je porabil svoje tri krogle in prosi Ga\xc5\xa1perja za nov naboj, da bi prestal preizku\xc5\xa1njo, a Ga\xc5\xa1per je tudi \xc5\xbee postreljal svoje in tako ostane Maksu le \xc5\xa1e sedmi, usodni naboj, nad katerim ima sam vrag oblast._NEWLINE_Agata je nemirna \xe2\x80\x94 mu\xc4\x8dijo jo zle slutnje \xe2\x80\x94 a \xc5\xa1egava An\xc4\x8dka jih ji prepodi z zgodbo o strahu pokojne tete. Bli\xc5\xbeajo se nevestine dru\xc5\xbeice, ki ji prinesejo pomotoma namesto poro\xc4\x8dnega mrtva\xc5\xa1ki venec. An\xc4\x8dka popravi neljubo pomoto._NEWLINE_V gozdu naj se izka\xc5\xbee Maks s poskusnim strelom pred knezom. Toda namesto dolo\xc4\x8denega cilja \xe2\x80\x94 belega goloba - pade Agata, a samo iz strahu; strel zadene spletkarskega Ga\xc5\xa1perja, ki umre. Maks prizna zgodbo o kroglah in ogor\xc4\x8deni knez ga obsodi na izgubo neveste in izgnanstvo. Stari Eremit posreduje zanj in kon\xc4\x8dno je obsojen Maks pogojno na eno leto. Dejanje zaklju\xc4\x8di zahvalna pesem.'